MTÜ KEHRA RAUDTEEJAAM ÜLDKOOSOLEKU PROTOKOLL

 15.03.2016 nr 14

algus kell 19.00

lõpp kell 21.00

Kehra raamatukogus

Osavõtjad: Milvi Schmeidt, Luule Kiipli, Anne Oruaas, Marti Sepmann, Piret Mõttus, Henda Veske, Tanel Veske, Ants Miidla, Valdo Praust, Anne Tanne, Priit Raudkivi, Aita Tammeorg

Puudusid: Joonas Tanne, Anu Mäeorg, Jaana Birkan (Sillart), Toivo Õunapuu, Hedi Konrad, Veiko Räim, Kaarel Aruste

Kinnitati järgmine PÄEVAKORD:

1. MTÜ Kehra Raudteejaam arengukava 2016–2015 kinnitamine

2. Ajalookonverents ja muuseumiöö

3. Paberipäev

4. Jaamahoone remont

5. MTÜ meiliaadressid

1. **Arengukava 2016–2020 kinnitamine.**

Kõik MTÜ Kehra Raudteejaam liikmed said arengukavaga eelnevalt tutvuda ja parandusettepanekuid teha. Koosolekul tehti veel vaid üks õigekirja parandus.

**Otsus: MTÜ Kehra Raudteejaam arengukava aastateks 2016–2020 kinnitada ning see kodulehele üles panna.**

1. **Ajalookonverents ja muuseumiöö**

Priit Raudkivi: Kahjuks on läinud nii, et osa ettekandjaid on ära öelnud, sest sügisel ei osatud arvestada muuseumiööga. Ettekandjad, kes lubasid tulla on oma ametiposti tõttu seotud oma muuseumis muuseumiööl toimuvaga. Samuti ei sobi kevadine aeg ka õppejõududele. Ei piisa ka näiteks nädal aega hilisemaks tõstmisest. Kas oleks võimalik lükata konverents siiski edasi sügisesse?

Anne Oruaas: Projekti lõpp on praegu 30. juuni. KOP-i sügisvooru rahaeraldisi saab kasutada põhimõtteliselt 30. septembrini. On vaja teha maavanemale vastavasisuline avaldus, et lükkame oma ürituse septembrisse. Milline oleks sel juhul sobiv kuupäev? Peab vaatama, et ei langeks kokku Palamuse laadaga.

Arutelu käigus leiti sobiv kuupäev olema vaid 10. september. See on küll paberipäevale väga lähedal, aga ka mitte päris võimatu. Ehk on sel ajal hoopis soojem kui maikuus ja jaamahoones mõnusam olla. Kokkulepe esinemiseks on õpetaja Heli Karuga, kelle lapsed on alati esinemisvalmis ja küllap sobib neile ka 10. september.

Anne Oruaas: Aga muuseumiöö? Oleme registreeritud. Pakun välja, et teemal „Öös on laineid“ võiks tutvustada rebasejahti – raadioorienteerumist.

Arutelu käigus jõuti siiski järeldusele, et sellest jääb väheks rahva kokku meelitamiseks. Mõistlikum on muuseumiööst praegustes tingimustes loobuda ja minna ise Valdo jalgrattamuuseumisse.

Ants Miidla: Käisime Annega Pikaveres Raasiku valla ajalookonverentsil. Seal jagati külalistele spiraalköites raamatut konverentsi ettekannete kokkuvõtetega. Kas meie konverentsil ei peaks ka selline raamat olema?

Priit Raudkivi: Sellise asja tegemine nõuab väga suurt energiat, et materjal esinejate käest õigel ajal kätte saada.

Marti Sepmann: Kas need konverentsid ei võiks olla hoopis videos ja kodulehel?

Anne Tanne: Kõik konverentsid on videosse võetud ja jõudumööda ka üles pandud.

Ühise arutelu käigus leiti, et videomaterjal on otstarbekam kui ettekannete lühikokkuvõtete kogumikud. Meie konverentsi külalised saavad mälestuseks voldiku päevakava ja mõne fotoga nagu varemgi.

**Otsus: Ajalookonverentsi korraldame 10. septembril ja muuseumiöö jätame ära. Anne ja Priit sõlmivad uued kokkulepped ning Anne ajab korda rahataotlusega seonduva.**

1. **Paberipäev**

Henda Veske: Paberipäev tuleb 27. augustil raamatu teemal. Praegu on MTÜ paberimuuseumiga lepitud kokku ruumiliste raamatute näitus ja töötuba – mida saab teha vanadest raamatutest. Kelly Kruusmann õpetab, kuidas märkmepaberipatakale kaaned ümber teha, Sirje Voolmaa tuleb jälle origamit õpetama. Muinasjututelgis tegutsevad Sirje Põlendik ja Mare Villemsoo.

Anne Oruaas: On kokku lepitud ettekanne raamatu ajaloost Tallinna ülikooli õppejõu Tiiu Reimoga. Kahjuks ei saa eelmisel aastal Anija Eite kehastanud Margit Aasmaa tulla sel kuupäeval isiklikel põhjustel. Põhimõtteliselt oli Anija Eideks nõus hakkama ka Sirje Põlendik. Võib-olla leiame kellegi teise muinasjuttu kõnelema?

Henda Veske: Kokku on lepitud, et esinema tuleb Tapa naisrahvatantsurühm. Koolitarvete laada korraldab Ruth Lille kultuurikeskusest. Kuidas on moešõuga?

Anne Tanne: Ettevalmistus käib, moešõu tuleb.

Marti Sepmann: Võiks olla ju ka vanade raamatute vahetus või tasuta äraandmine.

Aita Tammeorg: Inimesed toovad küll vanu raamatuid, meil on siin raamatukogus ka üks riiul selle jaoks. Rohkem tahetakse võtta ilukirjandust, teatmekirjandus eriti ei lähe.

Arutati veel õhtuse ansambli üle. Ühendame oma jõud Kehra rahvamajaga, kellel on Anne Oruaasa luureandmetel suvelõpupeo ansambli jaoks 600 eurot, kuid ansamblit nad otsima pole veel hakanud. Anne Tanne ja Piret Mõttus uurivad oma tutvuste kaudu hindu. Tehas ei tahtnud küll praegu paberipäevast midagi kuulda, aga peaks uurima, kas nad ei tahaks laadal müüa salvrätikuid ja tualettpaberit. Sellest tuleb kõnelda ilmselt valla-valitsusest tehasesse tööle läinud Maarja Sikutiga. Tanel on alustanud eelarve koostamist, et teha 1. aprilliks KOP-ile taotlus paberipäeva rahastamiseks.

**Otsus: Tanel ja Anne valmistavad ette ja esitavad rahataotluse. Vaja on leida ansambel, muinasjutuvestja, uurida tehasest, kas tulevad laadale. Marti Sepmann korraldab raamatuvahetuse.**

1. **Jaamahoone remont**

Anne Oruaas: LEADER läheb lahti mais, otsus tuleb ehk septembris. Esitame taotluse maksimumsummale ja loodame, et vald paneb puuduva osa juurde. Eesmärk on saada hoone selle taotlusvooruga valmis. Tänavuses valla eelarves pole jaamahoone remondile sentigi, aga kui taotlus rahuldatakse, teab vald sellega järgmise aasta eelarvet koostades arvestada. Reaalselt saaks töö alata detsembris. 1. detsembriks tuleks esitada taotlus kaitseministeeriumile, kust on võimalik saada toetust Vabadussõda käsitleva ekspositsiooni ehituse rahastamiseks. Anija Lülitile (16. aprillil toimuv ideede teostamise päev) on esitatud ka idee, et arutame ja paneme paika muuseumi ekspositsiooni – millest, kui palju. Isegi kui Anija Lüliti seda ei toeta, võiksime ikkagi kokku saada ja selle töö ära teha.

Arutelu oli ka selle üle, kas panna lehte kuulutus asjade saamiseks muuseumi.

Priit Raudkivi: Teeme enne selgeks, mis asju meil vaja oleks ja esitame siis konkreetsete asjade saamiseks üleskutse, muidu saame igasugust prahti.

**Otsus: Saame igal juhul 16. aprillil kokku ja teeme selle töö ära. Igaüks vaatab üle, mida tal endal on muuseumi anda ja paneb kirja.**

1. **MTÜ meiliaadressid**

Tanel Veske: Igaühel on olemas @kehrajaam.ee meiliaadressid. Neid kasutavad ainult väga vähesed.

Valdo Praust: Võiks olla üks meililist kõigile liikmetele.

**Otsus: Tanel teeb valmis MTÜ meililisti.**

Ants Miidla: Meie hulgas on inimene, kes hiljuti sai presidendilt suure tunnustuse. Lilli meil pole, aga soovime talle õnne.

Valdo Praust (*tagasihoidlikult)*: Eks see jalgrattamuuseumi eest ole …

Me arvame küll, et mitte ainult.

 **Koosoleku juhataja Protokollis**

 **Anne Oruaas Aita Tammeorg**